33. schôdza NR SR - 4.deň - A. dopoludnia
Dátum: 2025-03-28
Poslanec: Pročko, Jozef (SLOVENSKO)
Druh vystúpenia: Vystúpenie v rozprave

115. Dobre, ďakujem. Povedzte to aj Gašparovi, ďakujem. Čiže, čiže naozaj sú to voliči, voliči tejto vládnej koalície. A je to o tom, tento zákon a je čiste šitý populistickou ihlou, absolútne populistickou ihlou. Sú to také dve roviny, je to ochrana životného prostredia, ochrana našich klenotov, ochrana našich národných parkov, kde naozaj máme rastliny, živočíchov, ktorí sú jedineční, ktorí žijú v prostredí, ktoré musíme chrániť, a potom je tam ochrana majetku. Predstavte si takého Jana spod Tatier, ktorý povie: „No ale ja tam mám majetok a ja si nemôžem tam rúbať drevo a nemôžem tam chovať svoje ovce, koľko chcem. Čo s tým?“ No a takýchto ľudí, takíto ľudia sú prevažne voliči SNS, no a tento zákon presne bude hovoriť to, že my - naši voliči sú dôležitejší ako ochrana, ochrana tých mlokov! Preto robia SNS a vládna koalícia z ľudí, ktorí nezištne pomáhajú, z ľudí, ktorí naozaj sa starajú o životné prostredie, robia z nich teroristov, zločincov, špinia tých ľudí. No a pošpiniť človeka a povedať: „Veď zobral obrovské milióny!“ No, viete, sú neziskové organizácie, ktoré naozaj zobrali milióny, ale tie milióny išli na ochranu životného prostredia, ale vystúpi Fico, vystúpi ďalšia partička a budú presviedčať ľudí, že tie milióny, to oni si pre seba! Podľa seba súdim teba. V tomto zákone naozaj nejde o ochranu životného prostredia, veď vy ste povedali, pani poslankyňa, mne sa to veľmi páčilo, že, doslova, že ľudia, ktorí sedia vo vedení národných parkov, vedia, čo je tam potrebné . Vedeli! Vy neviete, kto, kto, koho dosadil Taraba a partička do vedenia? Koho tam dosadzujú? Stačí, že môj bratranec kedysi rúbal v lese drevo, no tak bude ochraňovať životné prostredie. To je choré a toto sa deje širokým spektrom ministerstiev, nielen životné prostredie. Počuli ste, ja, ja, ja, mne prišlo, prepáčte, až smiešne, keď pán Garaj sa prihlásil a povedal, že áno, komunikujeme a pozrieme sa na tie vaše pripomienky . Ja som si vás vypočul pozorne, ja som mal včera k zákonu o športe pripravený 30-minútový elaborát, ale hovorím si, budem tu 30 minút im rozprávať o tom, čo ten zákon je aký zlý? Vy ste tu 30 minút dávali faktické pripomienky a ani jedna nebola, že by to bolo vymyslené, že by to bol nejaký blábol, že by to bolo niečo, ktoré, ktoré si vám napísala umelá inteligencia, lebo to oni budú rozprávať, že umelá inteligencia , ale nič, nič, sedia tu dvaja, ktorí sa vám vysmievajú a ktorí budú vyrušovať a im je to jedno. Arogancia moci. (Reakcie z pléna. Rečník sa odmlčal a obrátil k predsedajúcemu. Prerušenie vystúpenia predsedajúcim.) Raši, Richard, predseda NR SR 116. Chcem vás poprosiť, kolegovia, aby sme zvládli túto rozpravu v kľude aj tento celý týždeň. Už odchádza pán poslanec. Pán poslanec Pročko, vidíte, už sám odišiel pán poslanec Šuca, takže môžete pokračovať, už tu naozaj bude kľud. Pročko, Jozef, poslanec NR SR 117. Viete pán Raši, vy ste niečo rozprávali, aj teraz tento váš, toto vaše vystúpenie... Skúste to, čo ste tu rozprávali, s tým pátosom, skúste naozaj to aj, aj dodržiavať. Skúsite? Ale vážne, čestne, nie s tým, čo teraz máte v duši, ale skúste to robiť spravodlivo. Skúste a uvidíte, vy neveríte v Boha, ale Boh vám pomôže. (Prerušenie vystúpenia predsedajúcim.) Raši, Richard, predseda NR SR 118. Pán poslanec, prepáčte... Pročko, Jozef, poslanec NR SR 119. Tak ďakujem, idem pokračovať. Idem pokračovať. (Prerušenie vystúpenia predsedajúcim.) Raši, Richard, predseda NR SR 120. Pokračujte, prosím vás. Pročko, Jozef, poslanec NR SR 121. Ďakujem, ďakujem, ďakujem. Čiže viete, vy môžete naozaj rozprávať fakty, môžete rozprávať čokoľvek, oni si spravia svoje. Ale je dôležité o tom rozprávať, je dôležité ukazovať ich amaterizmus. Je dôležité ukazovať ich neodbornosť, ich aroganciu. Hovorili ste tu o Kuffovi. Máme dvoch štátnych tajomníkov - otec a syn. A Duch Svätý ešte tam môže prísť. Neskutočné. To je také rodinkárstvo, že to nemá obdobu. To kto im, kto ich, povedal, že oni sú tí najlepší, Kuffovci?! Zato, že tam mlátia na východe nejakých farmárov? To je strašné, naozaj, toto je pre mňa neskutočné. Ale to je, to je to... Veď keď niekto môže nechať zarobiť švagrovi, prečo by nemohol byť otec aj syn štátni tajomníci? Veď majú na to odbornosť, klobúky a desať áut a vedia sa voziť ponad národné parky vo vrtuľníkoch a vedia sa na štvorkolkách voziť tam, kde iní nemôžu, kde iní nemôžu. A povedia vám: „Ja som si plnil svoje povinnosti.“ To je taká arogancia moci! A celá, celá vládnuca garnitúra je presiaknutá aroganciou moci. Je to o tom, že vám povedia, že, že keby ste ma volili, tak to bude všetko v poriadku. Ale oni nám vyhodia našich troch, troch ľudí bez toho, že by mali dôvody, lebo je to arogancia moci. Ja som rád, pani poslankyňa, že ste vystúpili, ja som veľmi rád, že ste povedali tieto argumenty, lebo, zopakujem to, je to dôležité. Je, milí Slováci, dôležité povedať, že ochrana nášho životného prostredia, našich národných parkov, ktoré sú klenoty, kde je panenská príroda, je veľmi dôležitá. Ale žiaden ochranár, ktorý tam pôsobil, nikdy nebol proti tomu, aby si ľudia, ktorí tam majú svoje majetky, tak aby si tie majetky nechránili a nepestovali si na tých majetkoch, napríklad ovečky, napríklad kravičky tam chovali. Veď to bolo dovolené! Len to musí byť v symbióze so zákonom. No a na záver chcem povedať vám, Slováci, ktorí tam máte svoje majetky, že ja som mal tiež v jednom chránenom území kedysi pôdu a tú pôdu som zdedil. Potom sme to predali, ale tú pôdu som zdedil po predkoch. A keď sa tak zamyslím, pred 20, 100, 200, 300 rokmi tú pôdu nevlastnili moji predkovia, tú pôdu získal človek. Získal ju na základe toho, že to buď kúpil, alebo to zabral, alebo to jednoducho získal akýmkoľvek spôsobom. Ale tá pôda nepatrí nám. My ju máme len zveľaďovať. Tá príroda nepatrí nám. My máme tú prírodu len a len zveľaďovať, tak to robme. Ale nie takýmto spôsobom, ako to tu predvádza strana, ktorá, o ktorej Huliak povedal, že to je strana kšeftárov . Ďakujem veľmi pekne.